b'\n_START_ARTICLE_\nSaaren kirkko\n_START_SECTION_\nSuunnittelu ja rakentaminen\n_START_PARAGRAPH_\nSaaren seurakunta erosi Parikkalan seurakunnasta 1920-luvulla. Uuden seurakunnan kirkkoa varten tilattiin piirustukset arkkitehti Ilmari Launikselta. Saaren kirkko rakennettiin vuosina 1933 ja 1934 ja vihittiin k\xc3\xa4ytt\xc3\xb6\xc3\xb6n 1. hein\xc3\xa4kuuta 1934.\n_START_SECTION_\nUlkoasu\n_START_PARAGRAPH_\nPunatiilinen kirkko on malliltaan p\xc3\xa4\xc3\xa4tytornillinen pitk\xc3\xa4kirkko. Toisessa p\xc3\xa4\xc3\xa4ss\xc3\xa4 sijaitseva kellotorni ei juurikaan ulkone runko-osasta. Kellotornin alaosa on nelikulmainen ja yl\xc3\xa4osa kahdeksankulmainen ja kapenee kohti huippua. Kirkon p\xc3\xa4\xc3\xa4sis\xc3\xa4\xc3\xa4nk\xc3\xa4ynti sijaitsee kellotornin alaosassa. Satulakattoisessa runkohuoneessa on matalat pulpettikattoiset kylki\xc3\xa4iset. Kirkko on l\xc3\xa4hes identtinen samoihin aikoihin valmistuneen Ilmari Launiksen suunnitteleman Lumivaaran kirkon kanssa. Ulkoseinien rapautunutta tiiliverhousta ja kirkon savupiippu korjattiin kes\xc3\xa4ll\xc3\xa4 2008 vaihtamalla yhteens\xc3\xa4 800 tiilt\xc3\xa4, joiden vikoja oli osin havaittu jo aiemmissa vuoden 1972 korjaust\xc3\xb6iss\xc3\xa4.\n_START_SECTION_\nSis\xc3\xa4tilat ja irtaimisto\n_START_PARAGRAPH_\nKirkossa on noin 700 istumapaikkaa. Kellotornissa on kaksi kelloa, joista suurempi painaa tuhat ja pienempi 340 kilogrammaa. Kirkon alttaritaulu on yksi Suomen suurimpia, pinta-alaltaan noin 44 neli\xc3\xb6metri\xc3\xa4. Sen on maalannut taiteilija Laila J\xc3\xa4rvinen. Kirkkosalin seini\xc3\xa4 koristavat taiteilija Eemil Ruokolaisen maalaukset. Kirkkoon hankittiin 20-\xc3\xa4\xc3\xa4nikertaiset urut vuonna 1936. Alkuvuonna 2008 sis\xc3\xa4tiloja korjattiin remontoimalla sakasti ja uusimalla kirkon alttarialue. \xc3\x96ljyl\xc3\xa4mmitys vaihdettiin s\xc3\xa4hk\xc3\xb6l\xc3\xa4mmitysj\xc3\xa4rjestelm\xc3\xa4\xc3\xa4n, jota voidaan ohjata matkapuhelimella. K\xc3\xa4yt\xc3\xb6st\xc3\xa4 poistettuun pannuhuoneeseen rakennettiin pieni krypta. Kirkon ullakolta l\xc3\xb6ydetyt lahjoittajien nimill\xc3\xa4 varustetut valaisimet kunnostettiin k\xc3\xa4ytt\xc3\xb6\xc3\xb6n ja Parikkalan seurakunnan 1934 lahjoittama Raamattu tuotiin esille kirkkosaliin.'